b'\n_START_ARTICLE_\nTivolski lok\n_START_PARAGRAPH_\nTivolski lok je nekdanja ljubljanska \xc5\xbeelezni\xc5\xa1ka obvoznica, ki je omogo\xc4\x8dala promet med primorsko (smer Trst) in gorenjsko progo (proti Jesenicam in Trbi\xc5\xbeu) brez menjave smeri na ljubljanski \xc5\xbeelezni\xc5\xa1ki postaji.\n_START_SECTION_\nZgodovina\n_START_PARAGRAPH_\nVse do pri\xc4\x8detka 1. svetovne vojne zaradi tekmovalnosti ni bilo prave potrebe po povezavi med primorsko in gorenjsko progo. Primorsko progo z ljubljansko glavno \xc5\xbeelezni\xc5\xa1ko postajo (ki je takrat bila znana tudi pod imenom Ju\xc5\xbena postaja oz. nem\xc5\xa1ko S\xc3\xbcdbahnhof) je namre\xc4\x8d upravljala dru\xc5\xbeba Ju\xc5\xbena \xc5\xbeeleznica, gorenjsko progo pa dru\xc5\xbeba Rudolfova \xc5\xbeeleznica v dr\xc5\xbeavni lasti in se je kon\xc4\x8dala na postaji \xc5\xa0i\xc5\xa1ka (znani tudi kot Dr\xc5\xbeavna postaja oz. nem\xc5\xa1ko Staatsbahnhof). Malo uporabljani priklju\xc4\x8dek med obema postajama je bil zgrajen predvsem na zahtevo voja\xc5\xa1kih oblasti._NEWLINE_Situacija se je spremenila ob odprtju so\xc5\xa1ke fronte, ko je Ljubljana postala eno osrednjih vozli\xc5\xa1\xc4\x8d za oskrbovanje boji\xc5\xa1\xc4\x8da. V tem \xc4\x8dasu je bilo zgrajenih ve\xc4\x8d obvoznih prog, ki so promet usmerile mimo mo\xc4\x8dno obremenjene glavne \xc5\xbeelezni\xc5\xa1ke postaje. Ena izmed teh obvoznih prog je bil tudi leta 1916 zgrajeni tivolski lok (uradno poimenovan Tivoli Schleife oz. Tivoli-Kurve), ki je mimo glavne \xc5\xbeelezni\xc5\xa1ke postaje povezal progi proti Primorski in Gorenjski. Po koncu vojne je lok zaradi rapalske meje, ki je dana\xc5\xa1njo zahodno Slovenijo dodelila Italiji, izgubil pomen, zato je bil pred priklju\xc4\x8dkom na primorsko progo prekinjen in spemenjen v na gorenjsko progo priklju\xc4\x8deni slepi tir._NEWLINE_Leta 1944, ko je Ljubljana bila pod nem\xc5\xa1ko okupacijo, je bil tivolski lok obnovljen. V uporabi je ostal tudi po vojni vse do rekonstrukcije ljubljanskega \xc5\xbeelezni\xc5\xa1kega vozli\xc5\xa1\xc4\x8da v 60. letih. Do takrat je namre\xc4\x8d primorska proga (in posledi\xc4\x8dno priklju\xc4\x8dek na gorenjsko progo) zapustila glavno postajo ju\xc5\xbeneje kot danes, ob\xc5\xa1la kopali\xc5\xa1\xc4\x8de Ilirija po ju\xc5\xbeni strani in v grobem sovpadala s traso dana\xc5\xa1nje Tivolske ceste. Ker nivojski kri\xc5\xbeanji s Celov\xc5\xa1ko in Titovo (dana\xc5\xa1njo Dunajsko) cesto nista ve\xc4\x8d ustrezali nara\xc5\xa1\xc4\x8dajo\xc4\x8demu cestnemu prometu, je padla odlo\xc4\x8ditev o gradnji podvozov pod progo, ki so jo zaradi tega morali prestaviti nekoliko proti severu. Ustrezno je bil prilagojen tudi priklju\xc4\x8dek na gorenjsko progo. Zaradi teh posegov je bil tivolski lok demontiran, na novo pa ni bil zgrajen \xc5\xbee zaradi tega, ker bi najprimernej\xc5\xa1a trasa vodila \xc4\x8dez Pivovarno Union. Danes se od tivolskega loka ni ohranilo prakti\xc4\x8dno ni\xc4\x8d.\n_START_SECTION_\nTrasa\n_START_PARAGRAPH_\nGledano iz primorske smeri se je tivolski lok od primorske proge odcepil tik pred takratnim nivojskim kri\xc5\xbeanjem s Celov\xc5\xa1ko cesto. Nato je ob\xc5\xa1el poslopje Pivovarne Union in se na gorenjsko progo priklju\xc4\x8dil pri nekdanjem poslopju postaje \xc5\xa0i\xc5\xa1ka.'